JFS

JFS (במקור Jews' Free School ומאוחר יותר Jewish Free School, אך כיום קרוי רשמית JFS) הוא בית ספר תיכון מקיף יהודי אורתודוקסי מעורב מגדרי בקנטון, צפון לונדון, אנגליה, שנוסד בשנת 1732. JFS הוא בית ספר ממשלתי ומקבל את תקציבו מהרשות המקומית, אך גובה גם תשלומי הורים וולונטריים למימון פעילות העשרה ושיפור מתקני בית הספר. בשיאו היה בית הספר היהודי הגדול בעולם, עם יותר מ-4,000 תלמידים, אך במשך השנים הוקמו בתי ספר יהודים רבים נוספים בלונדון, ולומדים בו, נכון לשנת 2025, 2,000 תלמידים והוא בית הספר היהודי הגדול באירופה.

בית הספר נמצא בתחום השיפוט של הרשות המקומית רובע ברנט של לונדון.

 היסטוריה 
בית הספר הוקם בשנת 1732 על ידי בית הכנסת הגדול של לונדון כדי לספק חינוך לבנים יתומים עניים, במטרה למנוע מהם ללמוד בבתי ספר עם תוכניות לימודים מיסיונריות נוצריות. תקופת בשנת 1822 עבר בית הספר לרחוב בל ליין באיסט אנד, שם צמחה קהילה גדולה של מהגרים יהודים ממזרח אירופה; אז למדו בו למעלה מ-4,000 תלמידים.

בזמן מלחמת העולם השנייה פונה בית הספר לעיר אילי שבמזרח אנגליה, והבניין שלו בבל ליין נהרס בהתקפת הבליץ על לונדון. לאחר המלחמה היה סגור במשך מספר שנים, הוא נפתח מחדש כבית ספר מקיף בשכונת קמדן טאון בשנת 1958.

בשנת 2002 עבר בית הספר לקמפוס הנוכחי, שנבנה במיוחד בשכונת קנטון, כדי להיות ממוקם קרוב יותר לאוכלוסייה היהודית בצפון לונדון. טקס הפתיחה הרשמי נערך ב-21 באוקטובר 2002 בנוכחות ראש הממשלה טוני בלייר.

מחלוקת על תנאי הקבלה
מאחר שהביקוש למקומות לימוד ב-JFS הוא מעל ההיצע, לבית הספר תנאי קבלה המבוססים על מידת הדתיות של משפחת התלמיד.

באוקטובר 2006, אב יהודי שאשתו התגיירה על ידי התנועה היהודית קונסרבטיבית (המוכנה בבריטניה - התנועה המסורתית), הגיש מועמדות לבית הספר עבור בנו. JFS סירב לתת לילד מקום בטענה שגיורים מסורתיים לא הוכרו על ידי הרב הראשי של בריטניה, ולכן הילד לא נחשב יהודי ולא זכאי להתקבל. הוא הגיש בבקשה לבחינה מחודשת של בקשתו אך נדחה.

ביולי 2008, תבע האב את JFS בטענה של אפליה גזעית, אך השופט פסק נגדו, וקבע שקריטריוני הקבלה של JFS אינם שונים באופן מהותי מבתי ספר דתיים נוצריים או אסלאמיים, וכי ההכרזה כבלתי חוקית עלולה להשפיע לרעה על "הסדרי הקבלה במספר רב מאוד של בתי ספר דתיים בעלי אמונות וזרמים שונים".

בית המשפט לערעורים, לעומת זאת, קבע ביוני 2009 כי בית הספר JFS, הפלה את הילד באופן בלתי חוקי על רקע גזעי. לאחר שהשופטים הכריזו כי אמו של הילד ניהלה אורח חיים יהודי ולכן בית הספר JFS דחה את בנה לא מטעמים דתיים (מה שמותר לבתי ספר במימון המדינה לעשות על פי חוק) אלא מטעמים אתניים (דבר שאינו חוקי). לאחר מכן, הגיב ה-JFS בהקשחת דרישות הקבלה והחליט להנהיג את ‘שיטת הנקודות’, כולל: נוכחות בבית כנסת פעמיים בחודש, לפחות, וכן בחגי תשרי, חינוך יהודי פורמלי והתנדבות. גם ההורים יידרשו להביא תעודה המוכיחה את פעילותם ה’יהודית’, חתומה על ידי רב.

בית הספר JFS וארגון ק"ק כנסת ישראל ערערו לבית המשפט העליון של הממלכה המאוחד, בתמיכת הרב הראשי יונתן זקס. ב-16 בדצמבר 2009, בית המשפט העליון של בריטניה אישר את פסיקת בית המשפט לערעורים.

בספטמבר 2010 החל לפעול בית הספר התיכון לקהילה היהודית, ביוזמת הורים שביקשו להקים תיכון יהודי בעלי תנאי קבלה גמישים יותר, בו יכלו ללמוד גם יהודים רופורמים ויהודים קונסרבטיבים, לצד יהודים אורתודוקסים.

 תוצאות אקדמיות 
בשנת 2007, 53% מבחינות ה-GCSE (בחינות הבגרות של בריטניה) של בית הספר קיבלו ציונים של A* או A, הגבוהים ביותר. בשנת 2012 JFS הייתה בראש טבלת ליגת בתי הספר ל-GCSE רובע ברנט של לונדון והתוצאות שלו היו הטובות ביותר מבין כל בתי הספר היהודיים המרכזיים.

בשנת 2024 95% מהתלמידים עברו גם אנגלית וגם מתמטיקה, ו-48% מכלל הציונים היו 'ציון 7' ומעלה. 30% מכלל הציונים היו 'ציון 8' ומעלה.

בסוף 2025 דורג כבית הספר התיכון הציבורי השני בטיבו בכל לונדון רבתי (מתוך כ-500) על יד עיתון "הטיימס".

 תלמידים נודעים 
 ג'ינה בלמן - שחקני
 זליג ברודצקי - מתמטיקאי, מנהיג ציוני ונשיא האוניברסיטה העברית בירושלים
 מוריס כהן - הרפתקן
 דין פורמן (נולד ב-1988) - כדורגלן מקצועי
 ג'ונתן גלייזר - במאי קולנוע זוכה פרסי באפט"א ואוסקר
 אידו גולדברג - שחקן הידוע בעיקר בזכות גילום פרדי ת'ורן בסרט "פיקי בליינדרס"
 סמואל גומפרס - הנשיא הראשון של פדרציית העבודה האמריקאית
 עפרה עופר אורן - סופרת, משוררת, בלוגרית ומתרגמת ישראלית
 דן רוטמן - גיטריסט

קישורים חיצוניים

הערות שוליים

קטגוריה:יהדות לונדון
קטגוריה:לונדון: בתי ספר
קטגוריה:בתי ספר יהודיים בתפוצות